סיגל נגר-רון

סיגל נגר-רון (נולדה ב-15 בפברואר 1968) היא סוציולוגית, מרצה, פמיניסטית ופעילה חברתית ישראלית, חברת הסגל הבכיר במכללה האקדמית ספיר וראש המחלקה ללימודים רב תחומיים במכללה בשנים 2014–2017. מחקריה של נגר-רון עוסקים באי-שוויון במפגש שבין אתניות, מגדר, מעמד ומרחב.

 ביוגרפיה 
סיגל נגר-רון נולדה וגדלה בשכונה ד' בבאר שבע, למדה בתיכון מקיף ו', והיא דור ראשון להשכלה אקדמית. את לימודיה האקדמיים - תואר ראשון, תואר שני, ודוקטורט - עשתה באוניברסיטת בן-גוריון בנגב. עבודת הדוקטורט שלה,  בהנחיית פרופסור פנינה מוצפי-האלר עסקה בניתוח חווית החיים של שני דורות של נשים מזרחיות בעיר פיתוח בדרום ישראל. 

מסיום הדוקטורט בשנת 2008 ועד שנת 2012 לימדה באוניברסיטת בן-גוריון, במכללה האקדמית אחוה, במכללה האקדמית רופין, ובמכללה האקדמית ספיר. בשנת 2012 הצטרפה כחברת סגל במינוי קבוע למכלללה האקדמית ספיר, ובין השנים 2014-2017 עמדה בראש המחלקה ללימודים רב תחומיים ברוח וחברה. משנת 2024 היא גם חברה בוועד המנהל של המכללה, וכיום היא עמית מחקר במכון ללימודי ישראל (Institute for Advanced Israel Studies) באוניברסיטת ברנדייס.  

 מחקר וקריירה 
נגר רון יזמה והובילה, בין היתר, את פרסום הספר "מגוונים את מגדל השן: דור ראשון להשכלה אקדמית – כותבים", הראשון בעברית העוסק בחוויות של דור ראשון להשכלה אקדמית.

בשנת 2022 פרסמה מחקר שהתבסס על ניתוח 70 שנתונים שפרסמה הלשכה המרכזית לסטטיסטיקה וחשף כיצד הלשכה תרמה להבניית הקטגוריות "מזרחים"/"אשכנזים" בעשורים הראשונים לאחר קום המדינה. מהמאמר עולה כי החלטת הלשכה המרכזית לסטטיסטיקה להגביל את מדידת המוצא לשני דורות בלבד הובילה לכך שנכון ליום כתיבתו, מעל 50% מהאזרחים היהודים מוגדרים כ"ישראלים" ואינם מזוהים על פי מוצאם ולכן גם הובילה לטשטוש אי-שוויון בחברה. מאבק משפטי שהובילה בעקבות מחקר זה עם חברת הכנסת אמילי מואטי ועם האגודה לזכויות האזרח הביא לשינוי מדיניות הלשכה המרכזית לסטטיסטיקה ולהחלטה על מדידת אי-שוויון לפי מוצא גם בדור שלישי. המשמעות הציבורית של שינוי מדיניות זה הוגדר בכתבה בעיתון "כלכליסט" "דרמטית" כיוון שלראשונה אחרי שנים רבות החלו לפרסם נתונים שמודדים את הפער החברתי בחברה הישראלית.

 פעילות חברתית 
 חברה בוועדת המועצה להשכלה גבוהה לקביעת קריטריונים ל"ראשונים לאקדמיה".
 חברה בוועדה לקביעת תוכנית ההכשרה לדירקטוריונים בחברות הממשלתיות.
 ראש הפורום הפמיניסטי במכללת ספיר (2009-2024), אותו יזמה יחד עם פרופ' עינת לחובר וד"ר תמי רזי.
 חברת הנהלת תנועת "אחותי"
 חברה לשעבר בקשת הדמוקרטית המזרחית
 ממייסדות הקולקטיב האזרחי-מזרחי.

 פרסים והוקרה 
 2001 - מענק "גוונים באקדמיה" של קרן רוטשילד ופדרציית סן-פרנסיסקו, בשיתוף עם תמי רזי ומוטי גיגי.
 2016 - מענק של משרד המדע, הטכנולוגיה והחלל על עבודתה "לעבוד מתוך שוליות מרובה: מרחב, מעמד ודתיות בעיירות הפיתוח בנגב" בשיתוף עם פנינה מוצפי-האלר.
 2023 - מענק של מרכז חת על "תהליכי קליטה וקידום בסגל האקדמי הישראלים באמצעות process mining" בשיתוף עם שגית קדם-ימיני ותמי רזי.
 2023 - פרס ע"ש יהודה שנהב-שהרבני מטעם מכון ון ליר בירושלים והחוג לסוציולוגיה ואנתרופולוגיה באוניברסיטת תל אביב' ניתן על מאמרה "סטטיסטיקה לאומית, קטגוריזציה אתנית ומדידת אי-שוויון בישראל".
 2023 - פרס המאמר המצטיין של האגודה הסוציולוגית הישראלית.

 חיים אישיים 
נגר-רון נשואה ליורם ואמא לשניים.

 לקריאה נוספת 


 קישורים חיצוניים 







הערות שוליים

קטגוריה:בוגרות תיכון מקיף ו' (באר שבע)
קטגוריה:בוגרי תיכון מקיף ו' (באר שבע)
קטגוריה:בעלות תואר דוקטור מאוניברסיטת בן-גוריון בנגב
קטגוריה:בעלי תואר דוקטור מאוניברסיטת בן-גוריון בנגב
קטגוריה:סגל המכללה האקדמית ספיר
קטגוריה:פעילות חברתיות ישראליות
קטגוריה:פמיניסטיות ישראליות
קטגוריה:פמיניסטים ישראלים
קטגוריה:ישראליות שנולדו ב-1968
קטגוריה:ישראלים שנולדו ב-1968